62018CJ0022_RES
Predmet C-22/18
TopFit eViDaniele Biffi
protiv
Deutscher Leichtathletikverband eV
(zahtjev za prethodnu odluku koji je uputio Amtsgericht Darmstadt)
Presuda Suda (treće vijeće) od 13. lipnja 2019.
„Zahtjev za prethodnu odluku – Građanstvo Unije – Članci 18., 21. i 165. UFEU-a – Pravilnik sportskog saveza – Sudjelovanje na nacionalnom prvenstvu jedne države članice sportaša amatera koji ima državljanstvo druge države članice – Različito postupanje na temelju državljanstva – Ograničenje slobodnog kretanja”
Građanstvo Unije – Odredbe Ugovora – Područje primjene ratione personae – Državljanin države članice koji se amaterski bavi natjecateljskim sportom u državi članici domaćinu – Uključenost
(čl. 18., 21. i 165. UFEU-a)
(t. 27.-35.)
Obrazovanje, strukovno osposobljavanje, mladi i sport – Odredbe Ugovora – Priznavanje društvene važnosti amaterskog sporta u Uniji – Čimbenik integracije u društvo države članice domaćina
(t. 33.)
Građanstvo Unije – Odredbe Ugovora – Područje primjene – Pravilnik sportskog saveza – Uključenost
(čl. 3. do 6., 18. i 21. UFEU-a)
(t. 36.-40., 52., 53.)
Građanstvo Unije – Jednako postupanje – Diskriminacija na temelju državljanstva – Pravo na slobodno kretanje i boravak na području država članica – Pravilnik sportskog saveza kojim se ograničava sudjelovanje na nacionalnom prvenstvu države članice sportaša amatera koji ima državljanstvo druge države članice – Ograničenje – Opravdanje – Proporcionalnost – Ocjena nacionalnog suda
(čl. 18., 21. i 165. UFEU-a)
(t. 44., 46.-50., 52.-54., 59., 60., 63., 66.-67. i izreka)
Kratak prikaz
Djelomično isključenje državljana drugih država članica iz njemačkih amaterskih atletskih prvenstava za seniore može biti protivno pravu Unije
U presudi TopFit i Biffi (C-22/18) donesenoj 13. lipnja 2019. Sud je tumačio članke 18., 21. i 165. UFEU-a u okviru spora između sportaša amatera koji je talijanski državljanin i Njemačkog atletskog saveza, o uvjetima sudjelovanja državljana drugih država članica u njemačkim prvenstvima amaterskog sporta u kategoriji senior.
Prema mišljenju Suda, tim se odredbama protivi propis nacionalnog sportskog saveza sukladno kojem građanin Unije, koji je državljanin druge države članice i koji dugi niz godina boravi na području države članice u kojoj je sjedište tog saveza i gdje se on bavi amaterskim trčanjem u kategoriji seniora, ne može sudjelovati u nacionalnim prvenstvima u tim disciplinama na isti način kao i državljani ili može sudjelovati samo „izvan konkurencije” ili „bez plasmana”, bez pristupa finalu i ne može osvojiti titulu nacionalnog prvaka, osim ako to pravilo nije opravdano objektivnim razlozima i proporcionalno cilju koji se legitimno želi postići, što je na nacionalnom sudu da provjeri.
Naime, Sud je najprije utvrdio da se građanin Unije, poput sportaša amatera u ovom predmetu, koji je iskoristio svoje pravo na slobodu kretanja, zakonito može pozivati na članke 18. i 21. UFEU-a u okviru svojeg amaterskog bavljenja natjecateljskim sportom u društvu države članice domaćina. U tom pogledu, Sud se među ostalim pozvao na ulogu sporta kao čimbenika integracije u društvo države članice domaćina koja se odražava u članku 165. UFEU-a.
Osim toga, Sud smatra da su pravila nacionalnog sportskog saveza kojima se uređuje pristup građana Unije sportskim natjecanjima podvrgnuta pravilima Ugovora, posebice člancima 18. i 21. UFEU-a. U tom pogledu, Sud je podsjetio da su pravila o kolektivnim ugovorima zaposlenika i pružatelja usluga koja nisu javnog podrijetla također podvrgnuta poštovanju temeljnih sloboda i zabrani diskriminacije na osnovi državljanstva predviđenih Ugovorom. To načelo primjenjuje se i kada skupina ili organizacija ima određenu moć nad pojedincima tako da im može nametnuti uvjete koji podrivaju ostvarivanje temeljnih sloboda zajamčenih Ugovorom.
Naposljetku, Sud je zaključio da u predmetnom slučaju razlika u postupanju može dovesti do ograničenja slobode kretanja dotičnog sportaša amatera u smislu članka 21. UFEU-a, s obzirom na to da mu se, iako ispunjava uvjete koji se odnose na ostvarene sportske rezultate i iako ima pravo nastupa na sportskim natjecanjima za klub koji je član nacionalnog atletskog saveza najmanje jednu godinu, radi njegova državljanstva, može uskratiti sudjelovanje na nacionalnom amaterskom prvenstvu u trčanju na kratkim udaljenostima u seniorskoj kategoriji ili dopustiti samo djelomično sudjelovanje. Sud je dodao da propis nacionalnog sportskog saveza, poput onog u glavnom postupku, može dovesti i do toga da će sportski klubovi čiji su članovi državljani druge države članice, a ne Savezne Republike Njemačke, manje podupirati potonje od domaćih sportaša, jer bi ti klubovi imali manje interesa ulagati u sportaša koji ne može sudjelovati na nacionalnim prvenstvima, zbog čega će se sportaši koji su državljani drugih država članica slabije integrirati u sportski klub čiji su članovi i, slijedom toga, u društvo države članice u kojoj borave.
Međutim, prema mišljenju Suda, ograničenje slobode kretanja građana Unije može se opravdati samo ako se temelji na objektivnim razlozima i ako je proporcionalno cilju koji se legitimno želi postići propisom o kojem je riječ, što je na nacionalnom sudu da provjeri. Doduše, očito je legitimno da se dodjela naslova nacionalnog prvaka u određenoj sportskoj disciplini pridrži samo za domaćeg državljanina, s obzirom na to da se taj nacionalni element može smatrati samim obilježjem naslova nacionalnog prvaka. Međutim, važno je da ograničenja koja proizlaze iz nastojanja postizanja tog cilja budu u skladu s načelom proporcionalnosti jer navedeni cilj ne opravdava bilo kakva ograničenja sudjelovanja stranih državljana na nacionalnim prvenstvima. Na nacionalnom sudu je da razmotri postoje li moguća opravdanja, uzimajući u obzir cilj koji proizlazi iz odredbi članka 21. stavka 1. UFEU-a, u vezi s člankom 165. UFEU-a, za preispitivanje budućeg omogućavanja sudjelovanja na natjecanjima i važnosti integracije rezidenata, osobito onih s dugotrajnim boravkom u državi članici domaćinu. U svakom slučaju, čini se da je potpuna zabrana stranom sportašu amateru da sudjeluje na nacionalnom prvenstvu zbog njegova državljanstva neproporcionalna ako postoji mehanizam za sudjelovanje takvog sportaša na takvom prvenstvu, barem u kvalifikacijskim krugovima i/ili izvan konkurencije.